Latvijas Balzams

AS Latvijas Balzams on latvialainen alkoholivalmistaja, jonka tunnetuimpiin tuotteisiin kuuluu Riga Black Balsam -yrttilikööri. Latvijas Balzamsilla on kaksi tuotantolaitosta Riiassa, joissa se valmistaa vahvojen alkoholijuomien lisäksi kuohuviinejä ja mietoja alkoholijuomia.

Historia 
Nykyisen Riga Black Balsam -juoman historia ulottuu aina vuoteen 1756, kun apteekkari Abraham Kunce kehitti reseptin, jonka pohjalta juomaa alettiin valmistaa. Albert Wolfschmidt perusti vuonna 1847 kaupunkiin tehtaan, jossa kyseistä juomaa alettiin valmistaa Kuncen reseptiin perustuen. Nykyisen Latvijas Balzams -yhtiön historian katsotaan taas alkaneen vuonna 1900, kun ”Riian valtiollinen viinavarasto no. 1” aloitti toimintansa.

Tislaamo kansallistettiin vuonna 1940 ja nimettiin Riian viina- ja vodkatislaamoksi (). Tuotanto vientiä varten alkoi vuonna 1960 ja tislaamo vaihtoi nimensä nykyiseen Latvijas Balzams -muotoon vuonna 1970.

Neuvostoaikojen päätyttyä perustettiin SIA Bravo -yhtiö ja ensimmäiset Latvijas Balzams -kaupat avasivat ovensa Latviassa. Tislaamo yksityistettiin 1997 ja seuraavana vuonna se listautui Riian pörssin toissijaiselle listalle. Vuonna 2000 Latvijas Balzams yhdistyi AS Rīgas vīni -yhtiön kanssa.

Lähteet

Aiheesta muualla 
 Latvijas Balzams 
 Amber Beverage Group 

Latvialaiset pörssiyhtiöt
Alkoholijuomavalmistajat